b'\n_START_ARTICLE_\nScream queen\n_START_PARAGRAPH_\nScream queen, riksmo karalien\xc4\x97 \xe2\x80\x93 aktor\xc4\x97s moters amplua. Paprastai ji reguliariai filmuojasi siaubo filmuose tokiose scenose, kur jai tenka monstro ar maniako persekiojamos aukos vaidmuo. Tai neatsiejama slasher ir pan. \xc5\xbeanro dalis. Yra teikiami \xe2\x80\x9eGeriausios riksmo karalien\xc4\x97s\xe2\x80\x9c apdovanojimai \xe2\x80\x9eScream Awards\xe2\x80\x9c.\n_START_SECTION_\nIstorija\n_START_PARAGRAPH_\nPagrindiniai moter\xc5\xb3, kaip pagrindini\xc5\xb3 auk\xc5\xb3, vaidmenys siaubo filmuose atsirado dar nebyliojo kino laikais. Pirm\xc4\x85ja riksmo karaliene laikoma amerikie\xc4\x8di\xc5\xb3 aktor\xc4\x97 F\xc4\x97ja Rei, suvaidinusi pagrindin\xc4\xaf moters vaidmen\xc4\xaf 1933 met\xc5\xb3 filme \xe2\x80\x9eKing Kong\xe2\x80\x9c. Per savo ilg\xc4\x85, 57 metus trukusi\xc4\x85 aktor\xc4\x97s karjer\xc4\x85, ji daugiausiai vaidino siaubo filmuose, tuo pelnydama scream queen titul\xc4\x85, kuriuo ji pati nesid\xc5\xbeiaug\xc4\x97 ir, nor\xc4\x97dama jo atsikratyti, i\xc5\xa1vyko gyventi \xc4\xaf Anglij\xc4\x85._NEWLINE_Klasikiniais pavyzd\xc5\xbeiais laikytini \xe2\x80\x9eThe Cabinet of Dr. Caligari\xe2\x80\x9c (1920), \xe2\x80\x9eNosferatu. Siaubo simfonija\xe2\x80\x9c (1922). V\xc4\x97liau \xe2\x80\x93 noir siaubo filmai \xe2\x80\x9eDr. Jekyll and Mr. Hyde\xe2\x80\x9c (1941), \xe2\x80\x9eSherlock Holmes and the Voice of Terror\xe2\x80\x9c (1942). Po 1950-\xc5\xb3j\xc5\xb3 met\xc5\xb3 pasi\xc5\xbeym\xc4\x97jo riksmo karalien\xc4\x97 Beverly Garland mokslin\xc4\x97s fantastikos siaubo filmuose \xe2\x80\x9eThe Neanderthal Man\xe2\x80\x9c (1953), \xe2\x80\x9eIt Conquered the World\xe2\x80\x9c (1956), \xe2\x80\x9eNot of This Earth\xe2\x80\x9c (1957), bei \xe2\x80\x9eThe Alligator People\xe2\x80\x9c (1959)._NEWLINE_Po 1960-\xc5\xb3j\xc5\xb3 met\xc5\xb3 gars\xc4\x97jo aktor\xc4\x97s Janet Leigh (1960 m. filmas \xe2\x80\x9ePsichopatas\xe2\x80\x9c), Bette Davis, Joan Crawford (1962 m. filmas \xe2\x80\x9eWhat Ever Happened to Baby Jane?\xe2\x80\x9c), Jamie Lee Curtis (po 1978 m. filmo \xe2\x80\x9eHalloween\xe2\x80\x9c pavadinta \xe2\x80\x9eultimate screem queen\xe2\x80\x9c), Heather Langenkamp (1984 m. \xe2\x80\x9eKo\xc5\xa1maras Guob\xc5\xb3 gatv\xc4\x97je\xe2\x80\x9c)._NEWLINE_Po 1990-\xc5\xb3j\xc5\xb3 met\xc5\xb3 \xc5\xa1iame amplua gars\xc4\x97jo aktor\xc4\x97s Debbie Rochon, Neve Campbell, Jennifer Love Hewitt, Sarah Michelle Gellar. Po 2000-\xc5\xb3j\xc5\xb3 ry\xc5\xa1ki\xc5\xb3 vaidmen\xc5\xb3 tur\xc4\x97jo riksmo profesional\xc4\x97s Cassandra Magrath ir Kestie Morassi (2005 m. filmas \xe2\x80\x9eWolf Creek\xe2\x80\x9c), Kate Beckinsale (2006 m. filmas \xe2\x80\x9eUnderworld: Evolution\xe2\x80\x9c).\n_START_SECTION_\n\xc5\xa0iuolaikin\xc4\x97s riksmo karalien\xc4\x97s\n_START_PARAGRAPH_\nPagal JAV dienra\xc5\xa1\xc4\x8dio \xe2\x80\x9eUSA Today\xe2\x80\x9c 2007 m. sudaryt\xc4\x85 s\xc4\x85ra\xc5\xa1\xc4\x85, joms priskiriamos Sheri Moon Zombie, Jaimie Alexander, Andrea Bogart, Mercedes McNab, Tiffany Shepis ir Cerina Vincent. Aktor\xc4\x97 Danielle Harris po 2007 m. slasher filmo \xe2\x80\x9eHalloween\xe2\x80\x9c pavadinta \xe2\x80\x9evaldan\xc4\x8di\xc4\x85ja\xe2\x80\x9c. Prie \xe2\x80\x9epirmaujan\xc4\x8di\xc5\xb3j\xc5\xb3\xe2\x80\x9c priskiriama riksmo profesional\xc4\x97, film\xc5\xb3 festivali\xc5\xb3 organizator\xc4\x97 Shannon Lark.'